ครม.อนุมัติงบหมื่นล้านบาท สนับสนุนการประปาส่วนภูมิภาค แก้ไขปัญหาระบบผลิตและการจ่ายน้ำประปา
คณะรัฐมนตรีอนุมัติงบหมื่นล้านบาท สนับสนุนการประปาส่วนภูมิภาค แก้ไขปัญหาระบบผลิตและการจ่ายน้ำประปานางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบให้การประปาส่วนภูมิภาคดำเนินโครงการเพื่อพัฒนาปี 2561 เกี่ยวกับการก่อสร้าง ปรับปรุงและขยาย เพื่อแก้ไขปัญหาในระบบผลิตและการจ่ายน้ำประปา ทั้งการขาดแคลนน้ำดิบ ระบบผลิตที่ชำรุดและกำลังการผลิตไม่เพียงพอกับความต้องการของประชาชน โดยการประปาส่วนภูมิภาคได้ขออนุมัติงบประมาณวงเงินรวมทั้งสิ้น 11,000 ล้านบาท โดยมาจากเงินอุดหนุนของรัฐบาลจำนวน 7,332 ล้านบาท หรือคิดเป็นร้อยละ 66.5 จากเงินกู้ภายในประเทศ จำนวน 2,444 ล้านบาท คิดเป็นร้อยละ 22 และมาจากเงินรายได้ของการประชาส่วนภูมิภาค จำนวน 1,250 ล้านบาท คิดเป็นร้อยละ 11 โดยจะดำเนินงาน 6 โครงการ ได้แก่ สาขาบ้านฉาง ซึ่งอยู่ในพื้นที่รอบโครงการพัฒนาระเบียงเศรษฐกิจภาคตะวันออก สาขาพังงาภูเก็ต เพื่อปรับปรุงเพิ่มความจุสระพักน้ำดิบ สาขาอุดรธานี หนองคาย หนองบัวลำภู ก่อสร้างโรงสูบน้ำดิบและสถานีผลิตจ่ายน้ำวางท่อส่งน้ำ สาขาแม่สาย ห้วยไคร้ แม่จัน ที่เชียงแสน ก่อสร้างโรงสูบน้ำดิบและสถานีผลิตจ่ายน้ำวางท่อส่งน้ำ สาขานครศรีธรรมราช ก่อสร้างโรงสูบน้ำดิบ รางชักน้ำ และสถานีผลิตจ่ายน้ำ และสาขากันตัง ที่สิเกา ปากเมง ก่อสร้างโรงสูบน้ำดิบและสถานีผลิตจ่ายน้ำ ทั้งนี้ทั้ง 6 โครงการได้กระจายอยู่ทั่วประเทศ ซึ่งจะส่งผลให้ประชาชนได้ใช้น้ำได้อย่างมีประสิทธิภาพมากยิ่งขึ้น